Recta final de la segona edició del "Il·luminar-te"
19 de gener 2017

​![](/media/serf1jml/72_cuerpo_1.jpg)  
_Els escolars de Sagunt han pogut gaudir d'una manital de teatre que ha plenat el Mario Monreal_  

El festival de teatre de llums i ombres de Sagunt, _Il·luminar-te_, encara la fi d’esta segona edició carregat d'activitats per a tots els públics. Després d'una primera setmana amb més de 300 participants i de l'èxit de la nova campanya destinada a l'alumnat de primària dels col·legis de Sagunt, del 20 al 22 de gener un total de cinc activitats seran el colofó final al festival de 2017. Donat l'èxit de la campanya de col·legis, amb aforaments complets tant en el Mario Monreal com en el Casal Jove, el regidor de Joventut, Guillermo Sampedro, i els organitzadors del festival, estudiaran la possibilitat d'ampliar les sessions matinals en la següent edició.

Divendres 20 de gener, a partir de les 18 hores, el Casal Jove acollirà l'espectacle _El pequeño Señor Paul_, de la mà de Baychimo de Zamora. Es tracta d'una història basada en el llibre amb el mateix títol de l'autor Martin Baltscheit, en la qual el menut senyor Paul, un heroi del dia a dia, viu en un món ple de llibres, imatges que ens parlen de la seua vida, del seu dia a dia, dels seus records, de les seues pors i també dels seus desitjos.

![](/media/knplfxzq/72_cuerpo_5.jpg)  
_El Casal Jove del Port de Sagunt s'ha plenat de gom a gom en la campanya de teatre matinal per als col·legis del municipi_  
 

Serà dissabte 21 de gener, a partir de les 12 hores, quan tindrà lloc l'espectacle _El Flautista d’Hamelin_. La companyia Oliveira i Salcedo, de Barcelona i Veneçuela, explicaran esta llegenda popular medieval alemanya que va ser documentada pels Germans Grimm. En ella s'explica la història d'un flautista que, amb la música de la seua flauta, allibera d'una plaga de rates a la ciutat de Hamelin. Tot un espectacle de teatre d'ombres que simularà cinema en viu i en directe.

El mateix dissabte a la vesprada, a partir de les 18 hores, els espectadors podran gaudir d’_El Príncep Granota_ de la companyia Animamundi, que ve des de Catalunya i Suècia per a oferir un espectacle de llums representat amb ombres xineses. En ell s'explica el recorregut de l'aigua a través de dibuixos fets amb arena, descobrint a partir d'este punt la rica vida que hi ha dins d'un riu i els seus voltants, així com de la importància d'aprendre a valorar-nos i acceptar-nos tal com som.

![](/media/mx4fkgvp/72_cuerpo_3.jpg)  
_Els organitzadors del festival han explicat els alumnes de primaria les característiques de l'art milenari de llums i ombres_ 

La vesprada de dissabte finalitzarà amb una activitat per a adults que tindrà lloc a partir de les 21 hores. Es tracta de _Gost, La Mercè_, un espectacle-homenatge a la creadora que va revolucionar el teatre d'ombres dins de la cultura contemporània mundial, Mercè Gost. Es tracta d'un espectacle que combina música, text i llum; un conte taoista, on les cançons, la música i l'ombra evoquen la mirada, l'ànima, l'entusiasme, la creativitat i les llums i ombres d'esta gran artista. Mentre observen l'espectacle, els adults podran gaudir d'una copa de cava, cortesia de Cava Jaume Giró i Giró. A més, els menuts tindran disponible un servei gratuït de guarderia mentre els adults veuen l'espectacle.

Finalment, Mercè Framis arribarà des de Barcelona per a portar al Casal Jove _Xarop de Cargol_, una proposta intencionadament pedagògica que vol estimular el plaer d'escoltar, imaginar i crear amb valors com l'amistat, la generositat o la preocupació pels altres. Una història molt senzilla i fàcil de comprendre per a despertar el potencial afectiu i emocional del públic, a través de la seua identificació amb els personatges. L'espectacle, que posarà punt i final a les dos setmanes de festival, es representarà el diumenge 22 de gener a partir de les 12 hores.

![](/media/aehfrqf4/72_cuerpo_4.jpg)  
_Les matinals de teatre per els escolars han collit tal èxit que s'està estudiant la possibilitat d'ampliar-les en futures edicions_  

**Les exposicions de llums i ombres continuen fins finals de gener**

El Centre Cultural Mario Monreal acull fins al 29 de gener _Llums i ombres. Un viatge pel teatre d’ombres_, una exposició en la qual es mostra part de la història del teatre mil·lenari d'ombres i la seua evolució a llenguatges teatrals més actuals, així com la seua relació amb el món de l'art.

Serà fins al 28 quan es puga visitar en el Casal Jove del Port de Sagunt l'exposició _La Crònica Lacònica. Perseguidors d’ombres_ d'una de les companyies de Teatre d'Ombres que més ha transformat aquest llenguatge mil·lenari en un llenguatge contemporani, a mig camí entre l'art i el teatre.

L'accés a totes les activitats programes per al festival és gratuït amb inscripció prèvia fins a completar l'aforament de la sala. Els interessats a assistir hauran de cridar al telèfon 96 268 34 39.

![](/media/yhjhsphc/72_cuerpo_2.jpg)  
_Els organitzadors del festival, Maria Ponce i Vicent_ _Ortolà__, al costat del regidor de Cultura, Josep Manuel Tarazona en una de les exposicions_

*   [](http://www.facebook.com/sharer.php?u=https://aytosagunto.es/va/actualitat/recta-final-de-la-segona-edició-del-il-luminar-te/ "Facebook")
*   [](http://twitter.com/share?url=https://aytosagunto.es/va/actualitat/recta-final-de-la-segona-edició-del-il-luminar-te/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/recta-final-de-la-segona-edició-del-il-luminar-te/ "Linked In")
*   [](mailto:?body=https://aytosagunto.es/va/actualitat/recta-final-de-la-segona-edició-del-il-luminar-te/)